CELEX: 32021D1202
Language: fi
Date: 2021-07-20 00:00:00
Title: Komission täytäntöönpanopäätös (EU) 2021/1202, annettu 20 päivänä heinäkuuta 2021, afrikkalaiseen sikaruttoon liittyvistä tietyistä kiireellisistä toimenpiteistä Virossa (tiedoksiannettu numerolla C(2021) 5559) (Ainoastaan vironkielinen teksti on todistusvoimainen) (ETA:n kannalta merkityksellinen teksti)

22.7.2021   
               
               
                  FI
               
               
                  Euroopan unionin virallinen lehti
               
               
                  L 262/1
               
            
         KOMISSION TÄYTÄNTÖÖNPANOPÄÄTÖS (EU) 2021/1202,
         annettu 20 päivänä heinäkuuta 2021,
         afrikkalaiseen sikaruttoon liittyvistä tietyistä kiireellisistä toimenpiteistä Virossa
         
            
               (tiedoksiannettu numerolla C(2021) 5559)
            
         
         (Ainoastaan vironkielinen teksti on todistusvoimainen)
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon tarttuvista eläintaudeista sekä tiettyjen eläinterveyttä koskevien säädösten muuttamisesta ja kumoamisesta (”eläinterveyssäännöstö”) 9 päivänä maaliskuuta 2016 annetun Euroopan parlamentin ja neuvoston asetuksen (EU) 2016/429 (1) ja erityisesti sen 259 artiklan 1 kohdan,
         sekä katsoo seuraavaa:
         
                     (1)
                  
                  
                     Afrikkalainen sikarutto on kotieläiminä pidettävien ja luonnonvaraisten sikaeläinten tarttuva virustauti, joka voi merkittävästi vaikuttaa tällaisiin eläinkantoihin ja sikatilojen kannattavuuteen häiritsemällä kyseisten eläinten ja niistä saatavien tuotteiden lähetysten siirtoja unionissa ja niiden vientiä kolmansiin maihin.
                  
               
                     (2)
                  
                  
                     Kun afrikkalaisen sikaruton taudinpurkaus ilmenee pidettävissä sikaeläimissä, on olemassa vakava riski taudin leviämisestä muihin pidettävien sikaeläinten pitopaikkoihin.
                  
               
                     (3)
                  
                  
                     Komission delegoidulla asetuksella (EU) 2020/687 (2) täydennetään sääntöjä, jotka koskevat sellaisten luetteloitujen tautien torjuntaa, joita tarkoitetaan asetuksen (EU) 2016/429 9 artiklan 1 kohdan a, b ja c alakohdassa ja jotka määritellään luokan A, B ja C taudeiksi komission täytäntöönpanoasetuksessa (EU) 2018/1882 (3). Delegoidun asetuksen (EU) 2020/687 21 ja 22 artiklassa säädetään erityisesti rajoitusvyöhykkeen perustamisesta, kun puhkeaa luokan A tauti, mukaan luettuna afrikkalainen sikarutto, sekä tietyistä rajoitusvyöhykkeellä sovellettavista toimenpiteistä. Lisäksi kyseisen delegoidun asetuksen 21 artiklan 1 kohdassa säädetään, että rajoitusvyöhykkeen on muodostuttava suojavyöhykkeestä, valvontavyöhykkeestä ja tarvittaessa suoja- ja valvontavyöhykkeiden ympärillä tai niiden vieressä olevista muista rajoitusvyöhykkeistä.
                  
               
                     (4)
                  
                  
                     Komission täytäntöönpanoasetuksessa (EU) 2021/605 (4) säädetään afrikkalaista sikaruttoa koskevista erityisistä torjuntatoimenpiteistä. Kyseisen täytäntöönpanoasetuksen 3 artiklan a alakohdassa säädetään erityisesti rajoitusvyöhykkeen perustamisesta delegoidun asetuksen (EU) 2020/687 21 artiklan 1 kohdan mukaisesti, kun afrikkalaisen sikaruton taudinpurkaus ilmenee pidettävissä sikaeläimissä.
                  
               
                     (5)
                  
                  
                     Viro on tiedottanut komissiolle afrikkalaisen sikaruton tämänhetkisestä tilanteesta alueellaan sen jälkeen, kun 14 päivänä heinäkuuta vahvistettiin kyseisen taudin taudinpurkaus Harjun maakunnassa, ja se on perustanut delegoidun asetuksen (EU) 2020/687 ja täytäntöönpanoasetuksen (EU) 2021/605 mukaisesti suoja- ja valvontavyöhykkeet käsittävän rajoitusvyöhykkeen, jolla sovelletaan delegoidussa asetuksessa (EU) 2020/687 vahvistettuja yleisiä taudintorjuntatoimenpiteitä kyseisen taudin laajemman leviämisen estämiseksi.
                  
               
                     (6)
                  
                  
                     Jotta vältetään tarpeettomat häiriöt unionin sisäisessä kaupassa ja se, että kolmannet maat asettavat kaupalle perusteettomia esteitä, on tarpeen määrittää ripeästi unionin tasolla suoja- ja valvontavyöhykkeet käsittävä afrikkalaisen sikaruton rajoitusvyöhyke Virossa yhteistyössä kyseisen jäsenvaltion kanssa.
                  
               
                     (7)
                  
                  
                     Ottaen huomioon afrikkalaisen sikaruton leviämistä koskevan epidemiologisen tilanteen kiireellisyys unionissa, on tärkeää, että tässä täytäntöönpanopäätöksessä vahvistettuja toimenpiteitä sovelletaan mahdollisimman pian.
                  
               
                     (8)
                  
                  
                     Tässä päätöksessä säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Viron on varmistettava, että sen perustama rajoitusvyöhyke, jolla sovelletaan delegoidussa asetuksessa (EU) 2020/687 säädettyjä suoja- ja valvontavyöhykkeitä koskevia toimenpiteitä, käsittää vähintään tämän täytäntöönpanopäätöksen liitteessä luetellut alueet.
         
         
            2 artikla
            Tätä päätöstä sovelletaan 30 päivään syyskuuta 2021.
         
         
            3 artikla
            Tämä päätös on osoitettu Viron tasavallalle.
         
         
            Tehty Brysselissä 20 päivänä heinäkuuta 2021.
            
               
                  Komission puolesta
               
               Stella KYRIAKIDES
               
                  Komission jäsen
               
            
         
         
            (1)  EUVL L 84, 31.3.2016, s. 1.
         
            (2)  Komission delegoitu asetus (EU) 2020/687, annettu 17 päivänä joulukuuta 2019, Euroopan parlamentin ja neuvoston asetuksen (EU) 2016/429 täydentämisestä tiettyjen luetteloitujen tautien ehkäisemistä ja torjuntaa koskevien sääntöjen osalta (EUVL L 174, 3.6.2020, s. 64).
         
            (3)  Komission täytäntöönpanoasetus (EU) 2018/1882, annettu 3 päivänä joulukuuta 2018, tiettyjen taudinehkäisy- ja taudintorjuntasääntöjen soveltamisesta luetteloitujen tautien eri luokkiin ja sellaisten lajien tai lajien ryhmien luettelon laatimisesta, jotka aiheuttavat merkittävän riskin kyseisten luetteloitujen tautien leviämiselle (EUVL L 308, 4.12.2018, s. 21).
         
            (4)  Komission täytäntöönpanoasetus (EU) 2021/605, annettu 7 päivänä huhtikuuta 2021, afrikkalaista sikaruttoa koskevista erityisistä torjuntatoimenpiteistä (EUVL L 129, 15.4.2021, s. 1).
      
      
         
            LIITE
            
                        1 artiklassa tarkoitetut rajoitusvyöhykkeeksi määritetyt alueet Virossa
                     
                     
                        Päivämäärä, johon asti voimassa
                     
                  
                        Suojavyöhyke:
                        
                                    —
                                 
                                 
                                    
                                       Kiili vald: kylät Kiili, Lähtse, Vaela, Sausti, Mõisaküla
                                 
                              
                     
                        30. syyskuuta 2021
                     
                  
                        Valvontavyöhyke:
                        
                                    —
                                 
                                 
                                    
                                       Kiili vald, lukuun ottamatta kyliä Kiili, Lähtse, Vaela, Sausti, Mõisaküla;
                                 
                              
                                    —
                                 
                                 
                                    
                                       Saku vald: kylät Tammejärve, Kajamaa, Saustinõmme, Lokuti, Sookaera-Metsanurga, Tõdva, Kirdalu, Tagadi;
                                 
                              
                                    —
                                 
                                 
                                    
                                       Rae vald: kylät Vaidasoo, Vaida, Patika, Suurest, Veskitaguse, Aaviku, Kautjala, Seli, Limu, Pajupea, Vaskjala, Jüri, Karla, Pildiküla, Lehmja, Kurna, Uuesalu, Assaku, Järveküla, Peetri, Rae.